Diari Oficial de la Generalitat Valenciana


Sumari del DOGV 2870, del 15-11-1996 (1996/839980)

RESOLUCIÓ de 5 de gener de 1996, de la directora general de Qualitat Ambiental, sobre declaració d'impacte ambiental.
---------------------------------------------------------------------------------------------------------------------

### Dades del document

Número de DOGV
:   2870

Data del DOGV
:   15-11-1996

Secció del DOGV
:   ALTRES DISPOSICIONS

Número del document
:   1996/839980


Data del document
:   05-01-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 5 de gener de 1996, de la directora general de Qualitat Ambiental, sobre declaració d'impacte ambiental.   
Vist l'expedient 314/94-AIA sobre el projecte de sanejament de Xàbia: col·lectors generals i plec de bases per a l'estació depuradora d'aigües residuals de Xàbia (Alacant), promogut per la Conselleria de Obres Públiques, Urbanisme i Transports.  
Vist que, en data 5 de desembre de 1994, l'Entitat Pública de Sanejament d'Aigües Residuals de la Comunitat Valenciana va remetre a la Conselleria de Medi Ambient un exemplar del projecte de sanejament de Xàbia: col·lectors generals i plec de bases per a l'estació depuradora d'aigües residuals (en avant, EDAR), com també una còpia de l'estudi d'impacte ambiental corresponent.  
Vist que l'estudi d'impacte ambiental ha estat sotmès a informació pública mitjançant un anunci de l'Entitat Pública de Sanejament d'Aigües Residuals de la Comunitat Valenciana publicat en el Boletín Oficial del Estado núm. 165 de 12 de juliol de 1994 i en el Diari Oficial de la Generalitat Valenciana núm. 2.309 de 13 de juliol de 1994, sense que s'hi haja formulat cap al·legació, segons els certificats de l'ajuntament de Xàbia i de l'Entitat de Sanejament, remesos per aquesta última el 5 de desembre de 1994.  
Vist que, en data 23 de desembre de 1994, es van consultar els següents organismes:  
- Direcció General de Patrimoni Artístic de la Conselleria de Cultura  
- Serveis Territorials de Medi Ambient d'Alacant  
- Servei de Planificació dels Recursos Hidrològics pertanyent a aquesta direcció general  
- Ajuntament de Xàbia  
Vist que, en data 20 de febrer de 1995, es van rebre de la Direcció General de Patrimoni els informes emesos pels tècnics d'arqueologia, etnologia i arquitectura, en els quals es reflecteixen els següents punts:  
1. Que l'estudi d'impacte ambiental presentat no compleix la legislació vigent en la matèria, en concret l'article 2.1.4 de la Llei 2/1989 d'Impacte Ambiental i l'article 6 del capítol segon del reglament que la desenvolupa, ja que en el dit estudi no es considera l'efecte de l'execució del projecte sobre el patrimoni històric, artístic i arqueològic.  
2. Que, com a conseqüència d'això, no s'ha previst l'impacte sobre els possibles jaciments existents.  
3. En l'Inventari General de Jaciments Arqueològics de la Comunitat Valenciana de la Conselleria de Cultura es troba el jaciment arqueològic de La Punta de l'Arenal, que és prou conegut i té un amplíssim corpus de materials.  
4. L'obra projectada, en concret la canalització de la depuradora amb l'emissari submarí passa per la necròpolis, afectant-la i sense que en el projecte presentat es prevegen mesures correctores, d'estudi previ o de qualsevol altre tipus.  
Per tot això, en l'esmentat informe es proposa:  
1. Que el projecte de col·lectors i plec de bases de l'estació depuradora d'aigües residuals de Xàbia, no siga aprovat des del punt de vista arqueològic per la Direcció General de Patrimoni Artístic, perquè incompleix la legislació vigent en la matèria.  
2. Que el dit projecte siga tornat amb la recomanació d'incloure el que la legislació estableix en matèria de patrimoni arqueològic i es consideren les mesures correctores o preventives- excavació prèvia de la zona afectada o desviament del traçat del col·lector.  
Vist que, com a resposta a la consulta efectuada s'ha rebut en data 17 de maig de 1995, el dictamen de l'Ajuntament de Xàbia en el qual es reflecteixen les següents consideracions:  
1. Per tal de reduir les emanacions d'olors en les instal·lacions de capçalera de la planta, es proposa que tant els desarenadors-desengreixadors, com la bassa de regulació, se situen en un edifici tancat, convenientment desodoritzat (fulls 11 i 14 del plec de bases tècniques i apartat 7.2.3. de mesures correctores).  
2. Per tal d'evitar la possible emanació de gasos provinents de processos anaerobis s'ha de justificar detalladament el funcionament de les zones de anòxia en les cubes d'aireig (full 17 del plec de bases tècniques i apartat 7.2.3. de las mesures correctores).  
3. La Conselleria de Medi Ambient, en col·laboració amb l'Entitat Pública de Sanejament d'Aigües Residuals i els ajuntaments afectats, hauria de dur a terme els estudis necessaris per a la justificació d'un ús final adequat dels fangs que es produiran en el conjunt de les instal·lacions de depuració projectades en la comarca de la Marina Alta.  
4. Es proposa que se sol·licite periòdicament la inspecció ocular dels treballs d'obertura de rases dels col·lectors per part de l'arqueòleg municipal de Xàbia.  
Vist que, en data 26 d'abril de 1995, es va remetre a l'entitat de sanejament una còpia de l'informe de la Direcció General de Patrimoni anteriorment esmentat, junt a la sol·licitud de la realització d'ampliació de l'estudi d'impacte ambiental, en la qual es descriguen els elements ambientals susceptibles de ser impactats pels col·lectors i obres en l'emissari projectades, i en la qual es consideren els impactes produïts i les mesures necessàries per a la seua prevenció o correcció. S'avaluaran també les afeccions al patrimoni històric artístic i arqueològic.   
Així mateix, es va remetre a l'Entitat de Sanejament, amb data 30 de maig de 1995, una còpia de l'informe de l'Ajuntament de Xàbia rebut posteriorment, per tal que se'n pogueren incloure en l'ampliació de l'estudi d'impacte ambiental sol·licitada els termes que es consideraren necessaris.   
Vist que, en data 28 de setembre de 1995, l'Entitat de Sanejament remet a aquesta Conselleria l'ampliació de l'estudi d'impacte Ambiental, en la qual s'inclouen les afeccions al patrimoni arqueològic i etnològic i es reflecteix que la zona afectada per les obres es troba en un espai d'alguna densitat de restes arqueològiques i afecta de forma important a un d'ells, per la qual cosa es proposen mesures correctores, que es concreten en la realització d'un seguiment arqueològic en l'execució de l'obra en diversos trams, especialment en les zones més pròximes als jaciments de La Duana i el de la necròpolis de La Punta de l'Arenal, per al qual s'aconsella, a més, la realització d'un sondeig arqueològic, amb la indicació que tant els seguiments com els sondejos es realitzen en l'inici de l'execució de l'obra.  
Vist que en el Servei de Planificació dels Recursos Hidrològics d'aquesta direcció general es troben els antecedents de l'autorització concedida en el seu moment per la Conselleria d'Obres Públiques, Urbanisme i Transports per a l'execució de l'emissari submarí a la platja de l'Arenal, on es recullen les aigües procedents dels nuclis de L'Arenal, Montanyar I y part de Montanyar II i es calcula per a una població entre 5.000 i 10.000 habitants, segons l'estació de l'any. Hi figura, així mateix, l'anotació que el funcionament futur de la instal·lació pot veure's afectat per les actuacions que l'Ajuntament ha plantejat quant a sanejament (instal·lació d'una planta de tractament d'aigües residuals). En l'expedient consultat s'indica que falta el Pla de Conservació i Vigilància de l'Emissari.  
Vist que el Programa de Vigilància Ambiental inclòs en l'estudi d'impacte es limita a establir de forma genèrica la necessitat de vigilar l'adequació d'algunes mesures correctores com també el grau de compliment de les previsions del projecte, sense que s'hi establisca cap mesura concreta específica per a la consecució de tals objectius. No s'estableix, per tant, el sistema concret que cal utilitzar per a la recollida de dades i per a l'anàlisi de la informació obtinguda de la seua interpretació.   
Atès que les obres d'infrastructura de sanejament del municipi de Xàbia estan ja previstes en el Pla General d'Ordenació Urbana de 1990.  
Atès que l'evacuació actual de part de les aigües residuals urbanes de Xàbia sense tractament de depuració a través dels emissaris submarins de la platja de L'Arenal i del sud del port provoca la degradació progressiva del medi marí (tal com es descriu en l'estudi d'impacte sobre la situació actual dels poblaments biològics marins) com també la pèrdua de qualitat de les aigües de bany, fa necessari el plantejament d'una infrastructura de sanejament, que permeta minimitzar l'impacte generat per la massiva urbanització que s'ha produït en els últims anys a la zona objecte del projecte.  
Atès que l'Ordre de 13 de juliol de 1993, per la qual s'aprova la instrucció per al projecte de conduccions d'abocaments des de terra al mar (BOE núm. 178 de 27 de juliol de 1993) estableix en el seu article 5.2.4 que en projectes d'abocaments a través d'emissaris submarins s'haurà d'incloure un programa de vigilància i control que permeta el seguiment de l'impacte de l'abocament en la qualitat del medi marí i el compliment dels objectius de qualitat.  
Atès que en l'ampliació de l'estudi d'impacte es consideren de forma detallada els possibles efectes de les obres projectades sobre els jaciments arqueològics que s'indiquen en l'informe emés per la Direcció General de Patrimoni, com també les mesures correctores proposades per a evitar un impacte negatiu sobre el patrimoni arqueològic i etnològic.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del Reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que li són aplicables.  
Atès que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, el projecte de sanejament de Xàbia: col·lectors generals i plec de bases per a l'estació depuradora d'aigües residuals de Xàbia (Alacant), promogut per la Conselleria d'Obres Públiques, Urbanisme i Transports, sempre que s'acomplisquen les següents condicions, a més de les mesures correctores i de vigilància ambiental de l'estudi d'impacte que no entren en contradicció amb aquestes:  
1) En el projecte de construcció es consideraran les partides pressupostàries necessàries per a recollir les mesures correctores d'impacte ambiental previstes en el projecte i en l'estudi d'impacte ambiental com també les que es deriven del compliment de les condicions que a continuació s'estableixen.  
2) El projecte de construcció de l'estació depuradora d'aigües residuals haurà d'incorporar un estudi del risc d'inundació en el qual s'inclouran les mesures i directrius explícites de protecció per a reduir els possibles efectes negatius que en pogueren derivar.  
3) L'efluent abocat complirà en tot moment la Directriu 91/271/CEE, sobre el tractament de les aigües residuals urbanes. Es realitzaran, així mateix, anàlisis de control de les aigües residuals industrials que entren en la xarxa de col·lectors, tal com s'estipula en l'Annex I.C. de l'esmentada directriu.  
Complint les prescripcions de la Llei 2/1992 de 26 de març de Sanejament de les Aigües Residuals de la Comunitat Valenciana i altra normativa complementària s'exigirà de l'Ajuntament de Xàbia la vigilància en el compliment de les ordenances d'abocament, dictades per al correcte funcionament de l'estació depuradora i per a la protecció de les instal·lacions de depuració i la xarxa de col·lectors.  
4) Complint la Llei de Costes 22/1988, que estableix en el seu article 77 que les autoritzacions d'abocament podran ser modificades quan s'hagen alterat els suposats determinants del seu atorgament, s'iniciarà la tramitació, a través de la Direcció General de Qualitat Ambiental, de la preceptiva autorització d'abocament al mar a través d'emissari submarí, ja que es considera que les condicions per a les quals en el seu moment es va atorgar l'autorització s'han vist substancialment modificades per les obres projectades.  
5) En el Programa de Vigilància Ambiental s'inclourà un control del rendiment de depuració obtingut, per a la qual cosa s'efectuarà l'anàlisi corresponent en l'afluent i efluent, tant per a la línia d'aigua com per a la línia de fangs (en el cas que es destine l'aigua per a regs, s'inclourà una anàlisi de la salinitat, prenent en compte que no s'ha d'utilitzar per al reg de vegetals de consum en cru). La periodicitat de les preses de mostres serà setmanal i s'haurà de fer i remetre a aquesta direcció general un informe trimestral amb les conclusions que se n'obtinguen.   
El dit informe trimestral haurà de recollir com a mínim, a més dels rendiments de depuració, controls setmanals sobre l'estat general de les instal·lacions, estat i evolució del procés depuratiu, estat del manteniment, compliment de les normes de seguretat i higiene, destí de l'efluent i dels fangs i residus generats, impacte ambiental de la planta: sorolls, olors, augment dels vectors d'infecció, grau d'integració paisatgística de les obres, cabals tractats i desviació respecte a les previsions de projecte quant a dimensionament de les instal·lacions, etc.  
Segons els resultats obtinguts, s'adoptaran durant el primer any de funcionament de les instal·lacions, les mesures correctores que calgueren.  
6) Es garantirà, durant l'explotació, l'adequat abocament o utilització dels fangs i resta de residus sòlids i pastosos generats en les instal·lacions i es registrarà en la planta les quantitats eliminades i la seua destinació. Si s'utilitzaren els fangs en la producció de compost es tindrà en compte el Reial Decret 1310/1990, de 29 d'octubre i l'Ordre de 26 d'octubre de 1993, sobre la utilització de llots de depuració en el sector agrari.  
7) En les zones que presenten una alta vulnerabilitat a la contaminació d'aqüífers per porositat, es tindrà especial cura y precaució en efectuar qualsevol operació de la qual poguera derivar-se algun abocament contaminant, tant en les fases de construcció com d'explotació posterior de les instal·lacions. Si accidentalment es produïra cap abocament, sòlid o líquid, de qualsevol substància contaminant, es farà immediatament la neteja i l'adequació de l'àrea afectada.  
8) La direcció facultativa vetlarà perquè, una vegada executades i acabades les obres, es retiren tots aquells enderrocs, materials sobrants i altres elements o restes d'obra que hagen estat depositats, abocats o abandonats en les zones d'obra i el seu voltant i es farà l'adequació i neteja de qualsevol àrea de terreny afectada per aquelles.  
9) L'adjudicatari de les obres, abans que aquestes comencen, presentarà a la direcció facultativa per a la seua remissió a la direcció general, el pla d'obres en el qual es detallaran suficientment i amb la informació gràfica a escala adequada els llocs previstos per a la localització d'instal·lacions i per a la ubicació d'enderrocs, abocadors, zones de préstec de materials i pedreres o llocs d'extracció.  
10) Si s'estimara necessària l'obertura de nous abocadors o enderrocs distints dels actualment controlats, degudament legalitzats i autoritzats, serà preceptiu sotmetre l'elecció del seu emplaçament i la seua obertura i utilització al procediment d'avaluació d'impacte ambiental.  
De la mateixa forma s'actuarà en el cas de l'obertura de noves pedreres o llocs per a l'extracció de materials, si no s'utilitzen aquells llocs convenientment legalitzats.  
El director facultatiu haurà de vigilar aquesta legalitat i no permetre cap extracció o abocament indiscriminat.  
11) Durant l'execució de les obres, no es realitzaran treballs que puguen perjudicar el descans nocturn de la població, tant per impactes sonors o vibracions molestes, com per elevada luminositat.  
S'extremarà la vigilància durant l'execució del tram de col·lectors en la rodalia del nucli urbà, per les possibles repercussions que sobre el trànsit rodat pogueren produir-se amb les consegüents afeccions sobre la població, sobretot en època estival.  
12) En cas que durant la construcció de les obres es produïra cap troballa de restes arqueològiques, es paralitzaran immediatament les obres i es comunicarà el fet a la Direcció General de Patrimoni Artístic de la Conselleria de Cultura d'acord amb la Llei 16/1985, del Patrimoni Històric Espanyol. Atesa la importància dels jaciments arqueològics que hi puguen veure's afectats, en l'execució de les obres s'haurà de comptar amb la supervisió d'un arqueòleg, de forma que es garantisca que en cap moment el patrimoni arqueològic puga veure's afectat. S'hauran de complir les mesures correctores previstes en aquest punt quan s'indica que els seguiments i sondejos arqueològics és convenient de realitzar-los a l'inici de l'execució de l'obra. Tot això haurà d'estar inclòs en les partides pressupostàries.  
La direcció facultativa vetlarà perquè els treballs de construcció, tant dels col·lectors com de l'EDAR, i els treballs de reparació de l'emissari submarí, es realitzen amb les precaucions necessàries per a evitar qualsevol degradació ambiental o afecció al jaciment arqueològic de la Punta de l'Arenal. Al seu torn, una vegada executades i acabades les obres, es retiraran tots aquells enderrocs, materials sobrants i altres elements o restes d'obra que hagen estat depositats, abocats o abandonats en les zones de obra i el seu voltant i s'hi restaurarà l'espai terrestre o marí, que haja pogut veure's afectat.  
13) S'adoptaran les mesures adequades que siguen necessàries, a fi de garantir l'absència d'olors i molèsties en la fase de funcionament de l'EDAR.  
Segon  
Notificar a les persones interessades que, contra aquesta resolució, pel fet de no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 5 de gener de 1996.- La directora general de qualitat ambiental: Gloria Arnandis Boix.